Բուրաստան մանկանց

Բուրաստան մանկանց, կիսամսյա պատկերազարդ մանկապատանեկան հանդես։ Լույս է տեսել 1882-1893 թվականներին, Կոստանդնուպոլիսում։ 1889 թվականից վերանվանվել է «Ծաղիկ մանկանց»։

Կազմ 
Խմբագիրներ՝ Կ․ Կարակյուլյան, Ստեփան Տեովլեթյան, Միհրան Ասքանազյան։
Հրատարակիչ՝ Նշան Պերպերյան։

Աշխատանքներ 
«Բուրաստան մանկանցը» մանկական,  գրական–գեղարվեստական ստեղծագործություններին զուգահեռ տպագրել է արվեստին, առողջապահությանը, բժշկությանը նվիրված գիտահանրամատչելի հոդվածներ, գրախոսություններ, հիշատակություններ նշանավոր անձանց մասին, առաջարկել մաթեմատիկական խնդիրներ։ 

Հանդեսի հրատարակմանն աջակցել են Մատթեոս Մամուրյանը, Ռեթեոս Պերպերյանը, Սմբատ Փանոսյանը, Արշակ Չոպանյանը, Եղիա Տեմիրճիպաշյանը և ուրիշներ։ 

Թղթակցել են Կ․ Պոլսի, Զմյուռնիայի և այլ շրջանների հայ դպրոցականները։

Զգալի է «Բուրաստան մանկանցի» (1882–1888) և «Ծաղիկ մանկանց» (1889–1893) հանդեսների դերը հայ մանուկների կրթության ու դաստիարակության և այդ շրջանակներում՝ նաև հայ մանկական գրականության զարգացման գործում։

«Բուրաստան մանկանց»-ի էջերում պարբերաբար տպագրվող բանահյուսական նյութերը՝ առածների, ասացվածքների, հեքիաթների, զրույցների մեծ մասը նույնպես թե՛ ուսուցողական-դաստիարակչական, թե՛ ճանաչողական արժեք ունեն և ինչպես նշել է Խաժակ Գյուլնազարյանը, դրանք, հատկապես առածներն ու ասացվածքները, ի մի հավաքելու դեպքում «հնարավոր կլիներ կազմել մի բավական խոշոր ժողովածու, որ որոշակի պատկերացում կտար արևմտահայ իրականության մեջ անցյալ դարի վերջերին տարածված… այդ բանահյուսական-ժողովրդական ստեղծագործությունների հիմնական ուղղության և գեղարվեստական առանձնահատկությունների մասին»։

Ծանոթագրություններ 

Օսմանյան կայսրության հայկական ամսագրեր
Հայկական մշակութային պարբերականներ
Հայկական գրական պարբերականներ